Bamukela Ngemibono Etshiyeneyo Ukuqiniswa kweLockdown eZimbabwe
Uzulu weZimbabwe wamukele ngembono etshiyeneyo ukuqiniswa kweziqondiso zeLockdown, okwaziswe nguMongameli Emmerson Mnangwa ngoLwesibili.
BULAWAYO — NgoLwesibili umongameli Emmerson Mnangagwa wethule iziqondiso ezilukhuni eze Lockdown ezigoqela ukwalelwa kwabantu ukuhamba hamba Phakathi kwehola lesithupha ntambama isiya kuhola lesithupha ekuseni, iCurfew, ukuvalwa kwezitolo ngehola lesithathu emini kanye lokwenqabela uzulu ukungena edolobheni ngaphandle nxa efuna ukuthenga ukudla, ukudinga amanzi kanye lokwelatshwa. Lokhu kusolwe ngabanye abathi lezi ziqondiso zijonge ukuvimba ukutshengisela kwabantu okuqoqwe ukwenziwa mhlaka 31 Ntulikazi. Kodwa uhulumende uthi lezi ziqondiso zijonge ukwehlisa ukumemetheka kweCovid 19 esimemetheka okwethusayo ikakhulu koBulawayo, osekulabantu abangaphezu kwama khulu amahlanu - 586 asebetholakale belayo. Umnunzana Future Mpofu oyisakhamuzi sakoBulawayo uthi umumo ubujikisile abantu babephendukiswa nxa bengena edolobheni bengelancwadi. “l situation ekhona etown kuyahambeka sibili yonke into asiboni nkinga, kodwa kuphela Kuma roadblocks nxa usiza etown kunzima nxa kungelanto eqondileyo ekususa phansi. Bayehlisa abantu emabhasini lemakhombini befuna ukubona ukuthi uhanjiswa yini etown nxa ungela mapaper bayakubisela emuva, nxa ulenkani bayakubopha, kodwa ke etown abantu bayahamba hamba akulanto eluhlupho as long ulemask yakho kuphela.” Umnunzana Leonard Moyo omunye wabosomabhizimusi koBulawayo uthi izikhathi sokusebenza yizo ezizabulala ibhizimusi. “Bengicela ukuthi ngabe uHulumende uyasehlisela isikhathi sokuvula lokuvala kumabhizimisi. Sivule ngoHalf 9 umqando uyabe usuyehlile kancane ngoba siyakubona ukuthi lokhu kuyenzelwe umkhuhlane lo ukuthi uqina ngesikhathi sokuqanda kuyevalwa ngoHalf 4 uhalf 4 yisikhathi esihle kakhulu kubusiness ngoba yikho lapho esithola khona esingabe sikufuna okungasivusela ilizwe. Izinto azimanga kuhle kuyo yonke indawo kodwa singananzelela isikhathi sokuvula sisiqakathekise kuyasenzela lathi abama business sizame ukuphumula kancane even though into zonke zinzima. Besicela ukuthi ubaba ngabe uyasivumela Sivule ngoHalf 9 sivale ngo4. 30 otherwise lokhu okunye asila ndaba lakho sikhangele kuhlangothi lwamabusiness.” Umqondisi wesibhedlela seMpilo usikhwicamfundo Solwayo Ngwenya uthi iziqondiso lezi ziyancomeka njalo zizavimba ukulahleka kwemphefumulo. “Linto izanceda kakhulu uzulu ukuthi umkhuhlane lo ungamemetheki kakahulu usiya phambili ngoba ungamemetheka uzabulala abantu abanengi. Kuqakathekile ukuthi kube lelockdown enje. Umumo ofakwe nguhulumende ngowokunceda abantu lokuthi izibhedlela zinganze zasindwa kakhulu zicine zisehluleka ukunceda abantu.” Idolobho lako Bulawayo lilakho ukusilela indawo zokuhlalisa abantu abafika bevela kwamanye amazwe besalinde ukuhlolwa umkhuhlane weCOVID-19. Okwamanje uBulawayo usebenzisa ihotela yeKhumalo, Insinga kanye leyeStandard kodwa esatshelwa ukugcwala kakhulu ngesikhathi esifitshane ngenxa yokuqansa kwenani labantu ababuya bevela phandle kweZimbabwe. Inani lasebefunyenwe beleCovid 19, eZimbabwe, selizinkulungwane ezedlula ezimbili-2,034. Asebesinde kuleli gcikwane sebengamakhulu edlula amahlanu-510. Kuthi inani lasebehloliwe ukuba baleCovid 19 loba hatshi kusukela ngoMbimbitho lonyaka, liqhamuka eZimbabwe, sebezinkulungwane ezedlula ezilikhulu-105,121.